Bekendstelling: Die Golf R wat SA nog altyd verdien | Maroela Media
Golf R. (Foto: Brendon Staniforth)
Suid-Afrika se klimaat is heelwat warmer as dié van Europa en sommige vervaardigers ervaar dít as 'n groot uitdaging. Dit kan ellelange toetse verg om te sien hoe 'n produk hom in só 'n klimaat sal gedra.
Ons was onlangs in die Wes-Kaap om te sien wat gaan vir wat. Die roete het by die lughawe begin, oor Du Toitskloofpas in Worcester se rigting. Van daar het ons weggedraai na Villiersdorp by Rawsonville en dán verder na Franschhoek en uiteindelik ná middagete weer terug lughawe toe via die N1.
Uit daardie ongeveer 250 km kan ek met oortuiging sê, die nuwe 228 kW-formaat Golf R is 'n bergpas-vreter.
Gelukkig is dit nie net bultende spiere nie – ons toetsmotor was toegerus met Volkswagen se R Performance-remme. Ons het regtigwaar die remme beproef, en daar was hoegenaamd geen tekens van protes nie.
Die Golf se karakter is verder opgekikker deur 'n opsionele Akrapovič-uitlaatpyp van titanium. Die stelsel bespaar 7 kg én verbeter die karakter van die klank. Ek is gek daarna. Akrapovič is bekend vir pasgemaakte uitlaatstelsels vir verskeie sportmotors en is uiters gewild in Europa.
Die binneruim en die ontwerp van die Golf R is onveranderd. Dit is tog nie 'n slegte ding nie. Die produk is so te sê perfek in die sin dat dit alles kan wees vir die meeste mense. Dit is uiters gemaklik en die bougehalte is uit die boonste rakke. Dit is luuks en die ontwerp stemmig. Ja, daar is beslis warm luikrugmodelle wat vinniger is as die Golf – maar daai karre is dan weer óf uitspattig óf uiters vinnig om 'n baan, maar baie moeilik om elke dag mee saam te leef. Nie die Golf nie.
Die joernalis wat saam met my was, het 'n geldige punt gemaak: Porsche behoort aan die groter VW-groep. Mens kan die DNS in die voertuig voel. Dus is dit nie net 'n Golfie nie – dis 'n vuurvretende sportmotor wat toevallig vyf sitplekke het en boonop vierwielaandrywing.
Die Golf R. (Foto: Verskaf)
In ons Suid-Afrikaanse klimaat sal ek nie sê ons het vierwielaandrywing nodig nie, maar met 228 kW en 400 Nm is dit soms baie handig. Die lanseerbeheer werk briljant. Die 7-spoed-DSG-dubbelkoppelaarratkas werk uitstekend. As afgeronde pakket glo ek nie daar is beter nie.
Ja, as mens regtig jaag asof jou broek aan die brand is, kan mens hier en daar voel dat die R swaarder is as 'n GTI – maar dit pla my nie. Waar die R vir my regtig uitblink bó die GTI is wanneer mens die pedaal in die mat begrawe. In die GTI sukkel die voorwiele om by te hou soos hulle sukkel om vas te trap. Die Golf R het nie daai probleem nie. Dis 'n mik-en-druk-produk. Wys hom waar – begrawe jou voet in die hoek en voel hoe die glimlag oor jou gesig kruip. Dis asemrowend.
Ons sal weer tyd met die Golf R deurbring en sien hoe hy hom in die daaglikse gemaal in die stad gedra.
Dit is baie geld, maar as jy vergelyk wat jy kry vir die geld, is dit eintlik regtig 'n winskoop, veral ook aangesien die Golf R vinniger is van 0 tot 100 km/h as 'n 1994-Ferrari F355. 'n Tweesitplek-sportmotor met 'n V8 … Vat só, katvis!
Volkswagen Golf R 228 kW/400 Nm 7,2 ℓ/100 km R676 000
Ons sal ná ons ekstra Golf R-tyd hom met sy mededingers vergelyk. Tot dán, gaan toetsbestuur een – maar vat die kredietkaart saam.
Kom ons praat eerder oor wie se bakkie die beste is: Ford Ranger of Toyota Hilux ? :-)
Behoort goed te vaar op Kaapstad se 'street races'?
Dit klink nou alles baie mooi en lekker om so witwarm vuurwa te ry as jy dit kan bekostig natuurlik, maar die vervaardigers behoort die tipe rygoed met 'n verpligte gevorderde bestuurs kurses te verkoop. Daar is te veel jong mense met min of geen ervaring en dalk nog 'n gekoopte bestuurders lisensie wat hierdie blits bukse koop en hulle self en ander mense se lewens verwoes in padongelukke. Lees maar net die nuus vir een week en kyk hoeveel pad sterftes is daar in SA. Die vervaardigers wat die geld maak uit die verkoop van die voertuie moet begin… Lees meer »
Interessant. Watse enjin het hy in? Hoeveel cc en silinders? Turbo?
Net nog 'n "moordwapen" wat op ons paaie vrygelaat gaan word.Hulle kan net sowel vuurwapens begin verkoop sonder 'n lisensie.Ek het terloops my handwapen al 39 jaar en hy het nog niemand se lewe gekos nie.
Ek wil die eienaar van so Golf SIEN wat binne die land se spoed grense gaan hou.Ja ek doen dit want MY Bybel se jy moet die landswette gehoorsaam EN ek wil graag ongeskonde anderkant aankom.